
A Tócó-patak kovaalga közösségének kolonizációs vizsgálata

Munkánk során a Tócó-patak kovaalga közösségének kolonizációs folyamatait vizsgáltuk szemi-mesterséges aljzaton 63 napon keresztül: a taxonómiai összetételben, kovaalga ökológiai guildekben és különböző sejtméret-osztályokban végbemenő változásokat értékeltük.
Az alacsony profilú guild gyakoriságában bekövetkező változások (kezdetben magas gyakoriság, majd jelentős mértékű csökkenés, ill. a 31. napot követő emelkedés) a kolonizáció kezdeti szakaszában betöltött fontos szerepükre, valamint új kolonizációs folyamat beindulására hívják fel a figyelmet. A magas profilú és a mozgékony guild relatív gyakoriságának változása (20-40%, illetve egyenletes emelkedés a 20. napig, majd nagymértékű csökkenés a 31. naptól) a körülmények jelentős megváltozására utal.
A kis méretű fajok relatív gyakorisága a 20. napig folyamatosan csökkent, ezt követően azonban arányuk jelentősen megnőtt. A nagy méretű taxonok aránya ezzel ellentétesen változott: arányuk a 20. napig növekedett, majd drasztikusan lecsökkent. A közepes méretű taxonok aránya a kísérlet alatt folyamatosan magas volt. A mérettartományok arányaiban megfigyelt jelenségek a kísérlet helyszínén jelen lévő érett bevonat jelentőségére, illetve a későbbiekben bekövetkező rekolonizációs folyamatokra világítanak rá.
A nagy méretű domináns fajok (Meridion circulare, Surirella brebissonii és Melosira varians) között a kísérlet során fajkicserélődés történt, ami jól mutatja a környezetben bekövetkező változások mellett az egyes guildek kölcsönhatásait is. A kolonizáció első szakaszában nagy számban volt jelen az alacsony profilú guildbe tartozó M. circulare, majd mennyisége a kísérlet végéig folyamatosan csökkent. A magas profilú guildbe tartozó Me. varians az első órákban nagy számban volt jelen (bolygatás hatás), ám a nap közepe felé haladva száma csökkent a mintákban. Ezt követően a taxon viszonylag magas aránya a kísérlet végére drasztikusan lecsökkent, hasonlóan a S. brebissonii gyakoriságához.
Eredményeink rávilágítanak arra, hogy a Tócó-patakhoz hasonló alföldi kisvízfolyások kolonizációs folyamatai jól nyomon követhetők mind az ökológiai guildekben, mind az egyes mérettartományok arányaiban bekövetkező változások vizsgálatával. Továbbá eredményeink arra is felhívják a figyelmet, hogy a kisvízfolyások vizsgálatánál figyelembe kell venni a kísérleti összeállítás kihelyezésénél fellépő bolygatás hatást, valamint a vízfolyás szemisztatikus voltából eredő esetleges problémákat (vízszintcsökkenés, rekolonizáció) is.



